Skal spille eliteseriefotball for bæringene.

Vadim Demidov er klar for spill med Stabæk. Det bekrefet Bærums-klubben på sin Facebook-side onsdag ettermiddag.

31-åringen har skrevet under på en toårsavtale med klubben.

- Dette blir veldig spennende. Det finnes veldig mange gode talenter i klubben, og jeg gleder meg til å være del av Stabæk, sa Demidov da han ble presentert på en pressekonferanse på Nadderud.

Demidov ble frigitt av MLS-klubben Minnesota United i slutten av februar, og har de siste dagene vært koblet til en overgang til Stabæk.

Tirsdag skal 31-åringen ha gjennomført en medisinsk sjekk på Nadderud, og nå har midtstopperen signert avtalen med bæringene.

Mistet kapteinen

Stabæk må klare seg uten Morten Morisbak Skjønsberg denne sesongen, ettersom den tidligere kapteinen la fotballskoene på hylla etter fjorårssesongen.

Andreas Hanche-Olsen, også han midtstopper, er blitt utnevnt som ny kaptein, og har spilt ved siden av Steinar Strømnes i treningskampene hittil i år. Strømnes ble hentet fra Strømmen før sesongen, for å erstatte Skjønsberg.

Nå får Strømnes konkurranse av den rutinerte midtstopperen Demidov.

Klubbnomade

Demidov forlot Rosenborg og norsk fotball i 2010, da han ble hentet av Real Sociedad. I Spania spilte han 36 seriekamper før han ble solgt videre til Bundesliga-klubben Eintracht Frankfurt i 2012. Det ble bare fem kamper for tyskerne i 2012-13-sesongen, og samme sesong ble han lånt ut til Celta Vigo.

Etter en mislykket periode i russiske Anzhi i 2013-14-sesongen, kom han tilbake til Norge og Brann i 2014. Der klarte han ikke å forhindre at bergenserne rykket ned, men Demidov var en fast brikke i Brann-forsvaret som sikret opprykk i 2015 og tok seriesølv i 2016.

I 2017 fikk han kun tre kamper for sitt nye lag, Minnesota United i amerikansk MLS.